Sajarah Palabuan Ratu di Sukabumi S unda anggeus keuna pangaruh Agami Samawi ti awal abad Masehi atawa ti samemehna, sakumaha bukti konsep kosmologi Sunda Buhun di Baduy - Banten. Anu kalayan teges Percaya ka anu Tunggal (Lillahi ta'ala), ngaku turunan Nabi Adam, ngalakonan wajib disundatan jeung loba ciri-ciri sejenna. Ti harita pasti aya urang Sunda anu ngalakonan lumampah ka Tanah Arab Saudi. Oge sabalikna, kulantaran jalur perdagangan Emas/perak anu loba dihasilkan ti Peradaban Sunda (inget Pandeglang (ahli nyieun alat / gelang), loba bangsa-bangsa sejen misalna wae ti nagara-nagara Arab, Cina, Eropa, India aya anu pernah nganjrek keur dagang sabari da'wah mawa budaya sewang-sewangan di wewengkon Tatar Sunda di awal tahun masehi. Pangaruh Islam ti tanah Arab Saudi oge katingali tina warna baju anu dipake urang Sunda Buhun di Baduy - Banten Selatan, nyaeta ngan make warna hideung jeung bodas. Sakumaha kabiasaan urang Arab Saudi waktu umroh jeung haji, lolobabana lumrah ngan make warna baju hideung (awewe) jeung bodas (lalaki) tug nepi ka ayeuna. (Mangga tingali tayangan live umroh di TV). Kukituna lantaran geus ngageum Agama Samawi tug nepi Agama Islam, peradaban Sunda henteu loba titinggalna anu mangrupa situs berhala, kayaning patung jeung candi. Aya oge situs patung jeung candi anu saeutik kapanggih di wewengkon Tanah Sunda, tapi para ahli sajarah yakin jeung percaya pisan eta patung jeung candi teh mawa ciri ti daerah sejen. Kitu oge situs candi anu kapanggih di Tatar Sunda rata-rata geus teu diurus mangratus taun, bisa jadi rebuan taun katukang. Geus teu mangrupa, kukituna harese di rekonstruksi/direhab alatan euweuh anu miarana mangribu taun katukang. Ieu oge bukti teges, sakumaha Fa-hien (biarawan ti Cina) anu nempo ka wilayah ieu dina abad 5 (tahun 435 masehi) nyatet jeung nyaksian di wewengkon ieu (Ye po ti) mah jarang anu anu biluk ka agama-agama ti India. Kukituna urang Sunda lantaran ngageum agama Samawi tangtu ti baheula teu meunang jeung ulah percaya ka Takhayul, syirik, musyrik, percaya ka kakuatan sejen salain ka Allah SWT, gusti urang sarerea. Di zaman milenial ieu, abad 21 masehi anu jelemana geus loba pisan nyarakola, tangtu kudu ngajak ka sakum urang Sunda ayeuna. Supaya tong percaya kana hoax, anu henteu puguh undak- usukna. Sarua oge teu meunang percaya ka Takhayul, syirik, musyrik, percaya ka kakuatan sejen salain ka Allah SWT.
Antukna bakal mawa sakaba-kaba teu puguh laratanana, ceuk bahasa sakolana mah euweuh daftar pustakana, teu jelas laratannana, euweuh sumber fakta ilmiah anu bisa dicukruk, divalidasi jeung diverifikasi. Tungtungna barudak jeung generasi tukang urang jaradi lieur, halusinasi, berilusi teu pararuguh, ngagugulung Pseudo Ilmu, antukna hirupna teu boga tujuan, massa mengambang tea. Sajarah Palabuan Ratu Pak Karno (Bung Karno, Ir. Soekarno) founding father Republik Indonesia nagara urang sarerea ayeuna, sanajan insinyur ahli teknik anu muneul ku ilmu eksak. Tapi resep ka elmu sajarah. Tangtu apal ka Sajarah Tatar Sunda, manteunan pisan anu marentahkeun ngawangun Hotel Samudra Beach Hotel (ayeuna Samudra inn) di Palabuan Ratu - Kabupaten Sukabumi dina taun 60-an. Di hotel ieu aya kamar khusus anu ayeuna disebut Nyi Loro Kidul. Kamar anu dihias alus jeung dipiara. Saha eta Nyi Loro Kidul? Henteu beda jeung zaman milenial ayeuna, kabeh Pamingpin/kapala hiji instansi neundeun foto- foto rengrengan pajabat luhurna mangrupa foto dingding taun ka taun. Tah eta oge, anu dimaksud Nyi Loro Kidul mangrupa salah sahiji Ratu, pamimpin wanoja anu pernah marentah di Palabuan Ratu dina abad 16 masehi. Saruntagna Sunda - Pajajaran di Bogor. Jadi teugeusna urang Palabuan Ratu khususna jeung umumna urang Sunda 400 taun katukang ngayakinan aya pamimpin Karajaan di Palabuan Ratu ti kaum Wanoja. Anu ngaranna Purnamasari katurunan Pajajaran ti Bogor. Jadi lain siluman, sakumaha beja pabeja-beja anu henteu puguh timana mimitina. Lamun urang percaya sabari ngingu, miara jeung muja ka siluman tangtu wae urang kaasup jadi syirik jeung musyrik. Jauh ti ajaran agama. Padahal warga masyarakat di Tatar Sunda (Prov. Banten, Jakarta jeung Jawa Barat) mayoritas ngageum Agama Islam. (sensus BPS) Nyukruk Galur Ratu Runtuhna karajaan Pajajaran teu sakaligus, kusabab wadyabalad padudulur geus aya 12 kalina ngagempur Pajajaran salila 5 taun angger nagen teu bisa ditembus benteng pertahananana. Kakarak dina mangsa karajaan dipimpin ku Prabu Nilakendra, benteng Pajajaran nu dibangun ku Prabu Siliwangi taun 1478 masehi, ahirna ancur ditarajang wadyabala anu nyerang.
Kitu oge aya sababaraha sabab anu jadi cukang lantaranna, dina buku Sajarah Cianjur nu disusun ku Drs. Bayu Surianingrat ngajelaskeun yen ancurna benteng Pajajaran kusabab nu jaga panto gerbangna nyaeta dua sadulur Ki Jongjo jeung Ki Jungju hianat ka Pajajaran kusabab nyeri hate pangkatna teu naek-naek, ahirna mukakeun panto gerbang benteng Pajajaran. Sedengkeun cek Pantun Bogor jebolna pertahanan Pajajaran kusabab Jaya Antea salah saurang gegeden Pajajaran hianat, sarta biluk ka pasukan Banten. Lian ti eta runtagna Pajajaran kusabab kaayaan pamarentahanana geus nyirorot pamorna teu siga jaman Prabu Siliwangi buyutna Prabu Nilakendra, korupsi dimamana, gegeden karajaan geus loba hianat ka rahayat jeung rajana, ari Prabu Nilakendra raja Pajajaran hirupna ngaresi, resep nyepen, puasa saban poe, nepika teu paduli kana kaayaan nagara. Kaayaan kitu pikeun Sultan Banten Maulana Yusup matak pihariwangeun, di lain-lain oge karajaan Pajajaran teh warisan karuhunna nyaeta Prabu Siliwangi, kapan Maulana Yusup teh putrana Maulana Hasanuddin Sultan Banten ka I, ari Maulanan Hasanudin putrana Sunan Gunung Jati Cirebon, Sunan Gunung Jati Cirebon putrana Ratu Mas Rara Santang, sedengkeun Ratu Rara Santang putrana Prabu Siliwangi Sri Baduga Maharaja ti prameswari Ratu Subanglarang. Jadi sabenernamah antara Banten jeung Pajajaran sakokocoran sarua seuweu-siwi Prabu Siliwangi. Panembahan Yusup ngarasa geus waktuna Pajajaran disalametkeun tina sagala rupa krisis moral anu tumiba ka rahayatna. Kukituna dina hiji poe, tengah peuting Ki Jungju mawa pasukan kalayan lenlencepan muru gapura benteng Pajajaran, ti dinya geus ngadagoan Ki Jongjo adina anu mukakeun panto gerbang benteng karaton. Sakedet netra, sanggeus dibuka panto utama benteng mah Panembahan Yusup marentahkeun pasukanna asup kajero benteng kalayan ngadadak, atuh puguh dibere serangan dadakan ti pasukan tempur gabungan sapangeusi Pajajaran anu sarare tibra tagiwur, teu puguh polah, najan aya pasukan karajaan anu ngalawan bari taya komando anu utama. Matak harita keneh tanggal 8 Mei 1579 Pajajaran sirna ing bumi, karaton diduruk teu disesakeun saeutik-eutik acan ku pasukan anu nyerang. Makam-makam raja dibongkaran make sisayat "Tumpas Kelor" strategi Demak nyaeta anu salawasna ngaancurkeun hiji kabudayaan nepika ka akar-akarna. Matak ulah heran nepika ayeuna makam raja Sunda ampir taya nu nyesa, anu aya oge loba anu disamarkeun jadi makam waliyuloh sangkan henteu diancurkeun ku pasukan musuh jaman harita. Prabu Nilakendra ngarolos ti Karaton, duka kamana jugna makamna taya nu terang dugika ayeuna. Putra makuta Pajajaran Ragamulya Suryakancana disalametkeun ka gunung Pulosari Banten. Ngan nurutkeun pedaran Pantun Bogor, Prabu Nilakendra atawa Prabu Siliwangi Pamungkas nyalametkeun diri ka basisir Tegal Buleud Sukabumi (aya dina Riwayat Wangsit Siliwangi). Sanggeus Prabu Siliwangi Pamungkas ngahiyang, Prabu Anom Kian Santang ngaroloskeun diri ka gunung Halimun,
muka kahirupan anyar ngarundaykeun masarakat adat Ciptagelar. jadi somah kalayan nyamurkeun diri jadi Batara Cikal anu engkena Sawarehna deui, urut Balad Bhayangkara (pangawal raja) muka kahirupana anyar jadi karuhun masarakat adat Baduy-Banten ayeuna. Sedengkeun rombongan putri cikal Prabu Siliwingawi nyaeta Putri Gandrung Arum, nyalametkeun diri hirup nyamuni jadi Batari di Lebak Cawene, disebut Lebak Cawene teh kusabab sang putri di baturan ku 7 dayang-dayang geulis anu masih keneh cawene / parawan antukna tempat eta disebut lebak Cawene. Lebak Cawene nepika ayeuna taya nu terang dimana persisna, ngan cenah aya diantara gunung Halimun, gunung Bengbreng, gunung Beser, Gunung Suren, gunung Pangkulahan, gunung Ciawi tali, gunung Panyogehan, gunung Salimbar, jeung gunung Talaga. Ngan cenah di Lebak Cawene bakal kaluar kakayaan alam anu tohaga pikeun anu masih keneh tuhu kana Purbatisti purbajati Sunda, ari ugana nyaeta kieu : Wayah Lebak Cawene jadi enggon pindah Pangawinan, dibalabar heula ku diwayah janari gede. Manuk ketug bae 7 liliran, rame sora nu tungtugulan di gunung Lumpang laju di Gunung Halimun kadenge rame sora nu gogoongan. Tanda-tanda kaguarna Lebak Cawene nyaeta sakumaha Uga kieu : Amun di Cisogeh Beulah girang geus aya cukang batu, sakendengan gunung Kendeng baris rata katincakan. Lantaran tengah alas nu beulah kidul, ku anu turun tina papatong, aya curug sina digempur jeung disogehna Gunung Combong, anu ngurugan karaton aheng anu eusina putri-putri denok marontok, gareulis arenay koneng..." Teu saeutik korban jiwa salila ratusan taun nepika ayeuna anu tadina hayang muka harta karun sakumaha Uga Lebak Cawene anu masih keneh misterius nepika ayeuna. Cag heula ngeunaan Lebak Cawane, ayeuna urang caturkeun lalampahan putri bungsu Prabu Nilakendra, nyaeta Dewi Purnamasari nyalametkeun diri ka basisi laut kidul. Sanggeus tilu bulan lempang sakaparan-paran antukna Purnamasari netepkeun diri muka kahirupan anyar di muara Cimandiri. Dibarengan ku pangawalna anu satia nyaeta Rakean Kalangsunda sang putri ngababakan muka kampung dingaran Babakan Cidadap. Ngaran Cidadap nyoko kana hiji sirah cai anu aya tangkal dadapna. Lila-lila Babakan Cidadap beuki rame, didaregdeg ku para pamayang marake parahu, jukung paying jeung nudaragang nepika jadi hiji kapuunan. Dalapan taun ti harita jadi palabuan laut nu rame, ku rahayatna dingaranan Cidadap Palabuan Nyai Ratu, sebutan Nyai Ratu nyaeta pikeun Dewi Purnamasari anu diangkat jadi Puun / Kapala
pamarentahan. Dewi Purnamasari jadi Ratu Puun lilana 15 taun, nepika tempatna nelah Palabuan Nyai Ratu Puun. Jabatan Ratu Puun dipasrahkeun ka putri tunggalna nyaeta Mayang Sagara, tina jatukrami jeung Rahyang Kumbang Bagus Setra satria Pajajaran anu gugur sawaktu Pajajaran diserbu tentara musuh. Sanggeus masrahhkeun jabatan Ratu Puun ka anakna, Dewi Purnamasari tuluy hirup mandita nunggu papasten ajalna di gunung Sireum (deukeut Warung Kiara Kab. Sukabumi ayeuna). Sawaktu mimiti marentah Ratu Puun, kaayaan Cidadap Palaban Nyai Ratu Puun geus nyilorot pamorna, kukituna ku Mayang Sagara puser dayeuhna ti Cidadap dipindahkeun ka lokasi Palabuan Ratu ayeuna. Ditempat anyar ieu Mayang Sagara ngawangun karaton agreng, sang putri henteu deui ngan saukur Ratu Puun tapi diistrenan jadi Ratu Karajaan anyar anu rek ngawariskeun Pajajaran anu geus sirna, karajaan anyarna dingaran Pakuan Pajajaran Mandiri. Dewi Mayang Sagara dinobatkeun ku sebutan suci Ratu Kidul. Wilayahna jadi karajaan basisir laut nu tohaga, ngalimpudan Gebang Kuning (Pakidulan Garut), Tanjung Panto Muara Binuangen (Pakidulan Banten), malah Palabuan ratu oge harita remen disebut Dayeuh Pakuan, sebutan anu kungsi dipake ku Sri Baduga Maharaja sawaktu ngajadikeun Bogor jadi puser dayeuh Pajajaran. Ngan pikeun rahayatna mah tetep wae nyebutna teh Palabuan Nyai Ratu Puun, sedengkeun ka Mayang Sagara nyebutna teh Ratu Kidul. Karajaan Pakuan Pajajaran Mandiri kungsi diserang ku Nyai Ratu Sagara Jampang ti basisir laut Kidul Garut, malah nepika bisa ngasupkeun Mayang Sagara ka pangberokan, ngan upaya ngarebut kakawasaan bisa diperuhkeun ku Rakean Kalang Sunda, manten senopati Pajajaran anu teu weleh satia ngaping ngajaringna. Ratu Kidul Mayang Sagara sajaman jeung Dalem Cikundul/ Aria Wiratanu I Bupati Cianjur ka I (1677-1691). Malah mah Ratu Kidul Mayang Sagara milu nungkulan masamoan para adipati di Gunung Rompang Pakidulan Sukabumi. Masamoan para kepala daerah anu di kokolotan ku Sang Hyang Borosngora raja Panyalu dihadiran oge ku para Bupati liana saperti : 1. Raden Sanghyang Panaitan atawa Raden Widaya / Pangerang Rangga Sinom ti Sedang, 2. Kanjeng Adipati Sukawayana, 3. Raden Adipati Lumaju Gede Nyilih Nagara ti Cimapag, 4. Kanjeng Kyai Aria Wangsa Merta ti Tarikolot, Cikartanagara, 5. Kanjeng Dalem Nala Merta ti Cipamingkis, 6. Pangeran Hyang Jaya Loka ti Cidamar, 7. Pangeran Hyang Jatunda ti Kadipaten Kandang Wesi, 8. Pangeran Hyang Krutu Wana ti Parakan Tilu,
9. Pangeran Hyang Manda Agung ti Sancang. Para bupati anu haladir kabeh sapuk ngadegkeun karajaan nu disebut karajaan Gagang, sedengkeun anu kapilih jadi rajana nyaeta Dalem Cikundul bupati Cianjur diistrenan jadi Raja Gagang. Proklamasi karajaan Gagang diumumkun tanggal 2 September 1655, anu eusina negeskeun yen anggota karajaan Gagang henteu tunduk ka sasaha ( Ka Mataram, Sumedang Larang, Banten, Cirebon jeung Belanda). Karajaan Gagang ngan tunduk patuh ka hukum Alloh SWT. Karajaan Pakuan Pajajaran Mandiri di Palabuan Ratu Sukabumi nu dipimpin Ratu Kidul beuki gede, antukna mawa hariwang ka kaum kolonialisme anu asup ka tatar Sunda. Harita keur geten ngajajah pulo Jawa kaasup Jawa Barat ti 1619 masehi. Kolonialisme ngeridkeun pasukana ka Palabuanratu ngagempur karajaan nu dipimpin Ratu Kidul Mayang Sagara. Tangtu wae Kolonialisme anu didukung ku panah seuneu jeung mariem lain tandingan karajaan Palabuanratu. Karajaan Pakuan Pajajaran Mandiri ancur burakrakan digempur pasukan kolonial, Ratu Kidul Mayang Sagara gugur dikurebkeun di Karang Hawu. Ku jahat-jahatna pulitik Kolonialisme anu harita keur ngajajah tatar Sunda jeung Nusantara, tangtu boga cara ngaleungitkeun bukti-bukti ayana karajaan-karajaan sejen anu dipikasieun ngaganggu kawibawaan kaum kolonial. Saperti filosofi Seni Perang Tzun Tsu (abad 5 SM) : "Untuk mengalahkan bangsa yang besar Nepika sejarah Palabuanratu dirubah total, riwayat Dewi Purnamasari jeung Ratu Kidul Mayang Sagara dihapus, diganti ku dongeng Nyi Roro Kidul pangawasa karajaan siluman basisir laut Palabuanratu. Politik ngahapus sejarah karuhun Sunda hasil, antukna nepika yeuna geus ngaurat-ngaakar Nyi Roro Kidul teh mangrupa raja siluman laut dipercaya ku umumna rahayat ayeuna. Sedengkeun riwayat anu sakuduna mah, nyaeta Dewi Purnamasari jeung Ratu Mayang Sagara nu ngadegkeun Palabuanratu geus teu dipikawanoh deui. Cag. Fastabiqul khoirot. (Sumber : pantun beton, Lm) oo0oo